Željko Goršić i Danijel Trupković, bivši istaknuti članovi karlovačke Mladeži HDZ-a, ipak će se izvući bez kazne zbog divljanja i demoliranja kafića River pub u studenom 2008. Naime, sutkinja Općinskog kaznenog suda u Zagrebu prije šest dana donijela je rješenje o obustavi postupka protiv Goršića i Trupkovića jer je u predmetu nastupila apsolutna zastara. Kako stoji u rješenju, u slučaju kaznenog djela uništenje i oštećenje tuđe stvari zastara kaznenog progona nastupa nakon šest godina, a budući da je djelo počinjeno 8. studenog 2008., zastara je nastupila još prije pet mjeseci.

Treba svakako napomenuti da se spis po karlovačkim sudovima vukao više od šest godina, a na zagrebački Općinski kazneni sud stigao je 10. travnja ove godine kada je, po shvaćanju suda u Zagrebu, bio već debelo u zastari. Treba istaknuti i to da je izmjenom Kaznenog zakona 2011. produljen zastarni rok za dvije godine u predmetima u kojima je donesena prvostupanjska presuda. No postoje dva tumačenja ove odredbe, a sud u Zagrebu zauzeo je stav kako se primjenjuje samo u situacijama kada je prvostupanjska presuda donesena prije isteka zastarnog roka kako bi viši sud imao vremena odlučiti o žalbama. Na ovaj način spornu odredbu tumače ugledni profesori Pravnog fakulteta poput prof. dr. sc. Petra Novosela i prof. dr. sc. Ksenije Turković. Budući da je u ovom slučaju prvostupanjska presuda donesena u studenom 2011., a ukinuta je u rujnu 2014., sud u Zagrebu nije primijenio odredbu o produljenju zastarnog roka.

>> Zbog premlaćivanja studenta Danijel Trupković i Željko Goršić dobili rad za opće dobro

>> Željko Goršić: Lažima me neće ustrašiti, smijat ću se ja i dalje...